ഒടുവില് തീരുമാനമായി ക്രിസ്റ്റിയാനോ പഴയ കളിമുറ്റത്തേക്കു തന്നെ X അഭ്യൂഹങ്ങള് അവസാനിപ്പിച്ചു പോര്ചുഗല് ഫുട്ബോള് ഇതിഹാസം ക്രിസ്റ്റ്യാനോ റൊണാള്ഡോ. തന്നെ താനാക്കി മാറ്റിയ ക്ലബിലേക്ക് തന്നെ അദ്ദേഹം മടങ്ങി എത്തിയിരിക്കുന്നു. ഇറ്റലിയില് നിന്ന് ഇംഗ്ലീഷ് പ്രീമിയര് ലീഗ് ക്ലബ്ബായ മാഞ്ചസ്റ്റര് യുണൈറ്റഡിലേക്ക് റൊണാള്ഡോ എത്തുന്നുവെന്ന് യുണൈറ്റഡ് ഔദ്യോഗികമായി അറിയിച്ചു. രണ്ടു വര്ഷത്തേക്കുള്ള കരാര് ക്രിസ്റ്റ്യാനോ അംഗീകരിച്ചു. ലിസ്ബണില് താരത്തിന്റെ മെഡിക്കല് പരിശോധന നടത്തും. വീട്ടിലേക്ക് സ്വാഗതം എന്നാണ് യുണൈറ്റഡ് ട്വിറ്ററില് കുറിച്ചത്. 2003 മുതല് 2009 വരെ യുണൈറ്റഡിനായി കളിച്ച റൊണാള്ഡോ ക്ലബ്ബ് വിട്ട് 12 വര്ഷങ്ങള്ക്ക് ശേഷമാണ് വീണ്ടും ഇംഗ്ലണ്ടിലേക്ക് എത്തുന്നത്. റൊണാള്ഡോക്കായി യുവന്റസിന് 20 മില്യണ് യൂറോയാണ് മാഞ്ചസ്റ്റര് നല്കുന്നത്. സിറ്റിയിലേക്ക് പോകും എന്ന് ഇന്നലെ ഉറപ്പിച്ച ശേഷമാണ് റൊണാള്ഡോയുടെ ട്രാന്സ്ഫറില് അപ്രതീക്ഷിത മാറ്റങ്ങള് വന്നത്. യുണൈറ്റഡിന്റെ ഓഫര് വന്നതോടെ സിറ്റി ചര്ച്ചകളില് നിന്ന് പിന്മാറി. ഏറെ വൈകാതെ യുണൈറ്റഡ് കാര്യങ്ങള് വേഗത്തിലാക്കി ട്രാന്സ്ഫര് പ്രഖാപിക്കുകയായിരുന്നു. യുണൈറ്റഡില് മുന്പ് കളിച്ചപ്പോള് താരം 292 മത്സരങ്ങളില് നിന്ന് 118 ഗോളുകള് നേടിയിട്ടുണ്ട്. 2008 സീസണ് വരെ യുണൈറ്റഡില് കളിച്ച റോണോയെ 80 മില്യണ് പൗണ്ട് ചെലവഴിച്ചാണ് റയല് മാഡ്രിഡ് സ്വന്തമാക്കിയത്. ആറ് സീസണുകളാണ് മാഞ്ചസ്റ്റര് യുണൈറ്റഡില് താരം ചെലവഴിച്ചത്. 2018ലാണ് താരം റയല് വിട്ട് ഇറ്റാലിയന് സോക്കര് ക്ലബ്ബായ യുവന്റസില് ചേര്ന്നത്. താരം മറ്റൊരു പ്രീമിയര് ലീഗ് ക്ലബായ മാഞ്ചസ്റ്റര് സിറ്റിയിലെത്തുമെന്ന തരത്തില് അഭ്യൂഹങ്ങള് ഉയര്ന്ന് ഏതാനും മണിക്കൂറുകള്ക്കുള്ളിലാണ് താരത്തിന്റെ ക്ലബ്ബ് പ്രവേശനം സ്ഥിരീകരിക്കുന്നത്. TAGS: Popular X TAGS: